Зыхуей-зыхуэфIхэм теухуа псалъэмакъ
Бахъсэн районым щыщ ныбжьыщIэхэм Iэмал ягъуэтащ республикэм и властымрэ щIыпIэ самоуправленэмрэ я IуэхущIапIэхэм я лIыкIуэхэм яхуэзэну икIи епсэлъэну.
Районым и унафэщI Сыжажэ Хьэсэн и псалъэ. ЩIыпIэ щIалэгъуалэ советым къыхилъхьа а жэрдэмыр даIыгъащ КъБР-м и Iэтащхьэм и Администрацэм, щIэныгъэмрэ егъэджэныгъэмкIэ, спортымрэ туризмэмкIэ, щэнхабзэмкIэ, цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ министерствэхэм, муслъымэнхэм я дин IуэхущIапIэм, хабзэхъумэ IэнатIэхэм я лэжьакIуэхэм.
ЗэIущIэр къызэIуихащ икIи къызэхуэсахэр щIалэгъуалэ политикэр пхыгъэкIа зэрыхъум щыгъуазэ ищIащ район администрацэм и Iэтащхьэм и къуэдзэ Iэхъуэбэч Анзор.
ИужькIэ егъэджэныгъэ IэнатIэм и IэщIагъэлI ныбжьыщIэхэм, спортым зыхуэзыгъасэхэм, щIалэгъуалэ зэгухьэныгъэхэм хэтхэм ирагъэжьащ къуажэдэс щIалэхэмрэ хъыджэбзхэмрэ зыхуей-зыхуэфIхэм, зыIууэ гугъуехьхэм теухуа псалъэмакъыр.
Бахъсэн районым и щIалэгъуалэр Iуэху куэдым игъэпIейтейуэ къыщIэкIащ: къуажэм спорт Iуэхур зэрыщыгъэувам къыщыщIэдзауэ щIалэ, хъыджэбз акъылыфIэхэр дэIыгъын зэрыхуейм нэсу. Зеикъуэ къикIа спортсмен ныбжьыщIэхэр щIэлъэIуащ спорткомплексыр нэхъ псынщIэу яухуэну, Къубэ-Тэбэ щыщхэр хуейт футбол губгъуэр зыхуей хуагъэзэнымкIэ къадэIэпыкъуну. Къызэхуэсахэр апхуэдэу щIэупщIэрт бын куэд щапI унагъуэхэмрэ къуажэхэм щылажьэ IэщIагъэлI ныбжьыщIэхэмрэ щIэгъэкъуэн зэрахуэхъу щIыкIэм. Абыхэм администрацэм и Iэтащхьэ Сыжажэ Хьэсэн жэуап яритащ.
Генерал-майор Васильев Сергей ЩIалэхэмрэ хъыджэбзхэмрэ къэралым, республикэм щызекIуэ хабзэхэм нэхъ куууэ хигъэгъуэзэну зэримурадыр жиIащ районым щыпсэухэм папщIэ блог щхьэхуэ Интернетым иджы дыдэ къыщызэIузыха программист Евгъэжьыкъуэ Тимур.
НыбжьыщIэхэр зыпэмыплъа Iуэху гуапэу къыщIэкIащ КъБР-м щыIэ МВД-м и министр Васильев Сергей зэрахуеблэгъар. Абы жиIащ мыпхуэдэ Iэмал блигъэкIын икIи къэмыкIуэн зэрыхузэфIэмыкIар. НыбжьыщIэхэм щепсалъэм министрым къыхигъэбелджылыкIащ цIыхум и лэжьыгъэм пщIэ хуэщIыным мыхьэнэшхуэ зэриIэр.
ЗэIущIэм хэтахэм фIыщIэ хуащIащ республикэм и Муслъымэнхэм я дин IуэхущIапIэм и лэжьакIуэ Сыжажэ Алим. Абы ныбжьыщIэхэм аргуэру ягу къигъэкIыжащ ди гъащIэм хэлъ лъапIэныгъэхэр, Iыхьлыхэмрэ благъэхэмрэ фIыуэ ялъагъун икIи пщIэ хуащIын зэрыхуейр.
СыхьэтитIкIэ екIуэкIа зэIущIэм жэуап щагъуэтащ къызэхуэсахэм я упщIэ куэдым. Администрацэм и Iэтащхьэм унафэ ищIащ ныбжьыщIэхэм абы къыщаIэта Iуэхугъуэхэр зэфIэгъэкIыным икIэщIыпIэкIэ иужь ихьэну.
Алокъуэ Аринэ.
